Γνωμοδότηση της Επιτροπής των Περιφερειών για:

- «το σχέδιο οδηγίας της Επιτροπής γιά την τροποποίηση της οδηγίας 90/388/ΕΟΚ σχετικά με τις κινητές και προσωπικές επικοινωνίες», και - «το σχέδιο οδηγίας της Επιτροπής για την τροποποίηση της οδηγίας 90/388/ΕΟΚ της Επιτροπής σχετικά με το πλήρες άνοιγμα των αγορών τηλεπικοινωνιών στον ανταγωνισμό»

(96/C 129/03)

Το Προεδρείο της Επιτροπής των Περιφερειών αποφάσισε να καταρτίσει σφαιρική γνωμοδότηση για το ανωτέρω σχέδιο.

Η υποεπιτροπή 3 όρισε τον κ. Ricca εισηγητή και υιοθέτησε τη σφαιρική γνωμοδότηση ομόφωνα στις 14 Δεκεμβρίου 1995 κατ' εφαρμογή του άρθρου 9, παράγραφος 3 του Εσωτερικού Κανονισμού (επείγουσα διαδικασία).

Κατά την 11η σύνοδο ολομέλειας τη 17ης και 18ης Ιανουαρίου 1996 (συνεδρίαση της 17ης Ιανουαρίου 1996) η Επιτροπή των Περιφερειών υιοθέτησε, χωρίς συζήτηση, την ακόλουθη γνωμοδότηση της υποεπιτροπής 3.

ΣΧΕΤΙΚΑ ΕΓΓΡΑΦΑ

- Η Συνθήκη περί ιδρύσεως της Ευρωπαϊκής Κοινότητας, ιδιαίτερα το άρθρο 90, παράγραφος 3 7

- Το Πράσινο Βιβλίο για την κοινή προσέγγιση στον τομέα των κινητών και προσωπικών επικοινωνιών στην Ευρωπαϊκή Ένωση, έγγρ. COM (94) 145 της 27ης Απριλίου 1994 7

- Η έκθεση Bangemann με θέμα «Η Ευρώπη και η παγκόσμια κοινωνία των πληροφοριών» 7

- Η ανακοίνωση της Επιτροπής των Ευρωπαϊκών Κοινοτήτων στο Ευρωπαϊκό Κοινοβούλιο και το Συμβούλιο σχετικά με τις διαβουλεύσεις γιά το Πράσινο Βιβλίο, έγγρ. COM (94) 492 της 23ης Νοεμβρίου 1994 7

- Η ανακοίνωση της Επιτροπής των Ευρωπαϊκών Κοινοτήτων στο Συμβούλιο και το Ευρωπαϊκό Κοινοβούλιο με θέμα «Διαβουλεύσεις σχετικά με το Πράσινο Βιβλίο γιά την ελευθέρωση των τηλεπικοινωνιακών υποδομών και των δικτύων καλωδιακής τηλεόρασης», έγγρ. COM (95) 158 της 3ης Μαΐου 1995 7

- Το ψήφισμα του Συμβουλίου σχετικά με την περαιτέρω ανάπτυξη του τομέα των κινητών και προσωπικών επικοινωνιών στην Ευρωπαϊκή Ένωση 7

- Η γνωμοδότηση της Επιτροπής των Περιφερειών με θέμα «Προς το περιβάλλον των προσωπικών επικοινωνιών: Πράσινο Βιβλίο για την κοινή προσέγγιση στον τομέα των κινητών και προσωπικών επικοινωνιών στην Ευρωπαϊκή Ένωση», CdR 179/94 της 28ης Σεπτεμβρίου 1994.

ΓΕΝΙΚΕΣ ΠΑΡΑΤΗΡΗΣΕΙΣ

1. Όπως ορίζεται σαφώς και εκτίθεται συνοπτικώς στο Λευκό Βιβλίο γιά την ανάπτυξη, την ανταγωνιστικότητα και την απασχόληση, οι τεχνολογίες των πληροφοριών και των επικοινωνιών αλλάζουν αυτή τη στιγμή ριζικά πολλές πτυχές του οικονομικού και κοινωνικού βίου.

2. Θα μπορούσε να ειπωθεί ότι ζούμε σήμερα μία φάση εποχιακών αλλαγών, αυτήν της μετάβασης από την «βιομηχανική κοινωνία» στην «κοινωνία των πληροφοριών και επικοινωνιών» και της καθιέρωσης ενός στενού δεσμού μεταξύ της διαδικασίας της τεχνολογικής καινοτομίας και της οικονομικής και κοινωνικής οργάνωσης.

3. Εξάλλου, και στον τομέα της απασχόλησης διαπιστώνουμε μία σταδιακή μείωση των απασχολούμενων στις παραδοσιακές δραστηριότητες, ενώ οι νέες θέσεις απασχόλησης δημιουργούνται ολοένα περισσότερο στον τομέα των νέων δραστηριοτήτων που προκύπτουν από την εξέλιξη της κοινωνίας των πληροφοριών.

4. Η έκθεση Bangemann με θέμα «Η Ευρώπη και η παγκόσμια κοινωνία των πληροφοριών» αποκαλύπτει ότι η Ευρώπη έχει στραφεί αποφασιστικά προς τα νέα σύνορα της κοινωνίας των πληροφοριών και αναφέρει με σαφήνεια τις κατευθύνσεις που πρέπει να ακολουθηθούν και τη σημασία της πορείας προς τα νέα αυτά σύνορα, τα οποία αποτελούν ουσιαστικό στόχο προκειμένου να μπορέσει η Ευρώπη να γνωρίσει μία έντονη ανάπτυξη, διατηρώντας ταυτόχρονα την ανταγωνιστικότητά της στις διεθνείς αγορές.

5. Στο πλαίσιο αυτό, η Επιτροπή υιοθέτησε στις 27 Απριλίου 1994 το Πράσινο Βιβλίο για τις «Κινητές και προσωπικές επικοινωνίες», έναν τομέα που πέρασε στο μεταξύ στο επίκεντρο του διαλόγου γιά την κοινωνία των πληροφοριών ως απαραίτητο στοιχείο το οποίο πρέπει να αναπτυχθεί προκειμένου να οικοδομηθεί η κοινωνία των πληροφοριών.

6. Σχετικά με το εν λόγω Πράσινο Βιβλίο η Επιτροπή των Περιφερειών εξέδωσε γνωμοδότηση στις 28 Σεπτεμβρίου 1994 στο σύνολο της οποίας γίνεται αναφορά στο παρόν έγγραφο.

7. Η Επιτροπή άρχισε ευρείες διαβουλεύσεις γιά το Πράσινο Βιβλίο, υποβάλλοντας στις 23 Νοεμβρίου 1994 ανακοίνωση προς το Ευρωπαϊκό Κοινοβούλιο και το Συμβούλιο με προτάσεις γιά την περαιτέρω ανάπτυξη των κινητών και προσωπικών επικοινωνιών στην Ευρωπαϊκή Ένωση και στις 3 Μαΐου 1995 ανακοίνωση σχετικά με την ελευθέρωση των υποδομών των τηλεπικοινωνιών και των δικτύων καλωδιακής τηλεόρασης.

8. Από τα προαναφερθέντα έγγραφα προκύπτει ότι τα τελευταία χρόνια οι κινητές επικοινωνίες απέβησαν ζωτικός τομέας ανάπτυξης στην Ευρωπαϊκή Ένωση. Σήμερα, οι χρήστες των υπηρεσιών κινητής ψηφιακής ραδιοτηλεφωνίας υπερβαίνουν στην Ευρώπη τα 11 εκατομμύρια, είναι ήτοι κατά 35 % περισσότεροι από όσοι ήταν την εποχή που συντάχθηκε το Πράσινο Βιβλίο. Εξάλλου, οι χρήστες άλλων υπηρεσιών κινητών επικοινωνιών υπερβαίνουν τα 8 εκατομμύρια και προβλέπεται να φθάσουν τα 40 εκατομμύρια μέχρι το 2000, αριθμός ο οποίος ενδέχεται να φθάσει τα 80 εκατομμύρια έως το 2010, λόγω της διαρκούς ανάπτυξης προς τις υπηρεσίες προσωπικών επικοινωνιών (PCS).

9. Η ταχεία ανάπτυξη και η επέκταση της κοινωνίας των πληροφοριών αποτελούν συνεπώς συγκεκριμένη προοπτική: μία προοπτική στην οποία οι υποδομές και τα δίκτυα του τομέα των τηλεπικοινωνιών προορίζονται να οικοδομήσουν τις απαραίτητες διόδους διέλευσης ενός ευρέος φάσματος επικοινωνιών.

10. Οι διαβουλεύσεις επέτρεψαν στην Επιτροπή να προτείνει συγκεκριμένες δράσεις, οι οποίες είναι απαραίτητες προκειμένου να επισημανθεί ένα σφαιρικό σύνολο προτάσεων γιά τον τομέα, δράσεις οι οποίες να αποβλέπουν στην επίτευξη της συνολικής τεχνολογικής ανάπτυξης, καθώς και στη θέσπιση ενός αντίστοιχου ρυθμιστικού πλαισίου, το οποίο εξάλλου ακόμη και στα συμπερασμάτα της συνόδου κορυφής της ομάδας των 7 (G7) που πραγματοποιήθηκε στις Βρυξέλλες τον Φεβρουάριο του 1994 αναγνωρίζεται ως μία από τις οκτώ θεμελιώδεις αρχές γιά την υλοποίηση της παγκόσμιας κοινωνίας των πληροφοριών.

11. Κρίνεται αναγκαίο να αναληφθούν περαιτέρω δράσεις με στόχο την ανάπτυξη του βασικού ρυθμιστικού και τεχνολογικού πλαισίου διότι το 1998 επιδιώκεται η πλήρης και κατά τρόπο ισορροπημένο ελευθέρωση, των υποδομών και των υπηρεσιών του τομέα των τηλεπικοινωνιών, σε συνθήκες θεμιτού ανταγωνισμού, αίροντας τα εμπόδια που οφείλονται στην παραμονή των εθνικών μονοπωλίων των επικοινωνιών και θεσπίζοντας ένα σαφές και προβλέψιμο ρυθμιστικό πλαίσιο το οποίο να επιτρέπει την πραγματοποίηση καθοριστικών επενδύσεων και την λήψη μακροπρόθεσμων οικονομικών αποφάσεων.

12. Με τον τρόπο αυτό θα δημιουργηθούν οι κατάλληλες συνθήκες οι οποίες θα ενθαρρύνουν την δυναμική του ανταγωνισμού, «προστατεύοντας» τον ανταγωνισμό και αναγνωρίζοντάς τον ως αξία και παράγοντα ανάπτυξης της οικονομίας.

13. Στο πλαίσιο αυτό τοποθετούνται τα δύο σχέδια γιά την τροποποίηση της οδηγίας 90/388/ΕΟΚ που έχουν υποβληθεί στην Επιτροπή των Περιφερειών γιά γνωμοδότηση.

Α) Σχέδιο οδηγίας της Επιτροπής γιά την τροποποίηση της οδηγίας 90/388/ΕΟΚ σχετικά με τις κινητές και προσωπικές επικοινωνίες

14. Το έγγραφο επισημαίνει τις τροποποιήσεις που πρέπει να γίνουν στην οδηγία 90/388/ΕΟΚ και αναφέρεται ιδιαίτερα:

14.1. Στους ορισμούς, διευρύνοντας τον ορισμό της έννοιας «τηλεπικοινωνιακές υπηρεσίες», συμπεριλαμβάνοντας στο πεδίο εφαρμογής της οδηγίας και τις υπηρεσιές κινητής επικοινωνίας.

14.2. Στην χορήγηση αδειών και την κατάργηση των αποκλειστικών ή ειδικών δικαιωμάτων του τομέα.

Αποτελεί έναν από τους κύριους στόχους προκειμένου να καταστεί δυνατό να εφαρμοσθούν πλήρως οι κοινοτικοί κανόνες και να αρθούν οι υπάρχουσες στρεβλώσεις του ανταγωνισμού.

Σε πολλά κράτη μέλη ο αριθμός των αδειών που χορηγούνται περιορίζεται ακόμη και σήμερα με βάση κριτήρια που ασκούν διακρίσεις ή υπόκειται σε τεχνικούς περιορισμούς όπως είναι, π.χ., η απαγόρευση της χρήσης άλλης υποδομής από αυτήν που παρέχει ο οργανισμός τηλεπικοινωνιών.

Είναι απαραίτητο να καθιερωθούν σαφείς διαδικασίες όσον αφορά την χορήγηση αδειών, που να προβλέπουν συγκεκριμένα χρονικά πλαίσια και να λαμβάνουν δεόντως υπόψη την ανάγκη να προωθηθούν οι επενδύσεις σε έργα των νέων ανταγωνιστών στους ενδιαφερόμενους τομείς.

14.3. Στην πρόσβαση στις συχνότητες: τον Ιούνιο 1991 το Συμβούλιο διέθεσε ζώνες συχνοτήτων προκειμένου να εισαχθεί στην Κοινότητα κατά τρόπο συστηματικό ένα ψηφιακό σύστημα ασύρματων τηλεπικοινωνιών (DECT).

Ορισμένα κράτη μέλη εμποδίζουν τις εν λόγω υπηρεσίες να κάνουν χρήση των συχνοτήτων αυτών, ενισχύοντας έτσι τη θέση ορισμένων οργανισμών που ήδη απολαύουν δεσπόζουσας θέσης, με αποτέλεσμα να καθυστερεί η εμφάνιση υπηρεσιών προσωπικής επικοινωνίας και συνεπώς να περιορίζεται η τεχνολογική ανάπτυξη εις βάρος των καταναλωτών.

14.4. Στην προστασία του ανταγωνισμού αποφεύγοντας το ενδεχόμενο οι τηλεπικοινωνιακοί οργανισμοί - κάνοντας χρήση της ίδιας της δεσπόζουσας θέσης που κατέχουν στις υποδομές δικτύων (χάρη σε αποκλειστικά δικαιώματα που τους έχουν χορηγηθεί) - να μπορούν να την επεκτείνουν ακόμη και στην αγορά των νέων υπηρεσιών κινητών τηλεπικοινωνιών.

14.5. Στην θέσπιση διαδικασιών διάθεσης ραδιοσυχνοτήτων, οι οποίες αποτελούν ένα περιορισμένο πόρο ζωτικής σημασίας, με κριτήρια την αντικειμενικότητα, τη διαφάνεια και την μή άσκηση διακρίσεων.

Οι ενδεχόμενοι κανόνες γιά την χρήση των συχνοτήτων θα πρέπει να είναι αναλογικοί και να εφαρμόζονται με βάση τον αριθμό των καναλιών των οποίων γίνεται πραγματικά χρήση.

14.6. Στην άρση των περιορισμών στην παροχή και χρήση των υποδομών οι οποίοι συνεπάγονται έξοδα που επηρεάζουν σημαντικά την εμπορική αποδοτικότητα και την διάρθρωση του κόστους των φορέων παροχής υπηρεσιών κινητής επικοινωνίας.

Οι ενδεχόμενες καταχρήσεις της δεσπόζουσας θέσεως είναι δυνατόν να εμποδισθούν μόνον εάν τα κράτη μέλη διασφαλίσουν την διασύνδεση των δημόσιων συστημάτων κινητών τηλεπικοινωνιών - με βάση συγκεκριμένους τύπους διεπαφής - με τα δημόσια δίκτυα τηλεπικοινωνιών, καθώς και όρους διασύνδεσης που να θεσπισθούν με κριτήρια την αντικειμενικότητα, τη διαφάνεια και την μή άσκηση διακρίσεων και να δημοσιευθούν εκ των προτέρων.

14.7. Στην πρόβλεψη, βάσει σχετικής ρύθμισης, πρόσθετης μεταβατικής περιόδου γιά τα κράτη μέλη που διαθέτουν λιγότερο ανεπτυγμένα δίκτυα ή δίκτυα μικρότερου μεγέθους.

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ ΤΩΝ ΠΕΡΙΦΕΡΕΙΩΝ

15. Η ΕΤΠ επικροτεί το σχέδιο της Επιτροπής για την τροποποίηση της οδηγίας 90/388/ΕΟΚ, το οποίο αποβλέπει στην υλοποίηση τόσο των υποδείξεων του Πράσινου Βιβλίου όσο και των προσανατολισμών που προέκυψαν από τις διαδοχικές διαβουλεύσεις, με στόχο τη θέσπιση ευρωπαϊκού ρυθμιστικού πλαισίου για τις τηλεπικοινωνίες που συνδέεται με την πλήρη ελευθέρωση του εν λόγω τομέα.

16. Η ΕΤΠ εκτιμά ότι οι προτάσεις για την τροποποίηση της οδηγίας 90/388/ΕΟΚ συνιστούν ένα πρώτο καθοριστικό βήμα στο πλαίσιο της προετοιμασίας για την πλήρη ελευθέρωση των αγορών τηλεπικοινωνιών στο εσωτερικό της Ευρωπαϊκής Ένωσης, η οποία θα αρχίσει την 1η Ιανουαρίου 1998, και εύχεται την άμεση και οριστική έγκρισή τους.

17. Πιο συγκεκριμένα όσον αφορά την προτεινόμενη διατύπωση, επισημαίνονται τα εξής:

17.1. Στο άρθρο 1, παράγραφο 2, άρθρο 3Α, τελευταίο εδάφιο, προτείνεται:

- να επεκταθεί η απαγόρευση της χορήγησης άλλων αδειών όχι μόνον στα κράτη μέλη, στα οποία παρέχεται πρόσθετη μεταβατική περίοδος για την κατάργηση των περιορισμών όσον αφορά τις υποδομές, αλλά σε όλες τις περιπτώσεις κατά τις οποίες οι οργανισμοί τηλεπικοινωνιών κατέχουν αποκλειστικά δικαιώματα επί της υποδομής του δικτύου, όπως άλλωστε προβλεπόταν ήδη σε προηγούμενο κείμενο του σχεδίου οδηγίας.

17.2. Στο άρθρο 2, εδάφιο 1, να εισαχθεί και στις υπόλοιπες αποδόσεις του σχεδίου οδηγίας η μετάφραση της έκφρασης «as soon as possible», που περιλαμβάνεται στην αγγλική απόδοση, προβλέποντας τρεις μεταβατικές περιόδους για την επέκταση των αδειών του GSM στο σύστημα DCS 1800:

- το δυνατόν ταχύτερα 7

- μετά από την έγκριση απόφασης της Ευρωπαϊκής Επιτροπής Ραδιοεπικοινωνιών 7

- και, οπωσδήποτε, πριν από την 1η Ιανουαρίου 1998.

17.3. Στο άρθρο 2, εδάφιο 1, απαιτείται, όσον αφορά την έκφραση «όπου αυτό δικαιολογείται», η εξάλειψη οποιασδήποτε αβεβαιότητας ή περιθωρίου διακριτικής μεταχείρισης στις περιπτώσεις κατά τις οποίες δικαιολογείται η επέκταση της άδειας για υπηρεσίες GSM και στο DCS 1800.

Β) Σχέδιο οδηγίας της Επιτροπής για την τροποποίηση της οδηγίας 90/388/ΕΟΚ της Επιτροπής σχετικά με το πλήρες άνοιγμα των αγορών τηλεπικοινωνιών στον ανταγωνισμό

18. Το έγγραφο, το οποίο περιλαμβάνει συνολικά 7 άρθρα, εντοπίζει τις τροποποιήσεις που πρέπει να επέλθουν στην οδηγία 90/388/ΕΟΚ, με ιδιαίτερη αναφορά στα εξής:

18.1. Στην ενσωμάτωση των ορισμών και στον καθορισμό ρυθμιστικού πλαισίου ικανού να αντιμετωπίσει τη σύγκρουση συμφερόντων μεταξύ των οργανισμών τηλεπικοινωνιών ως φορέων παροχής υποδομής και υπηρεσιών, ανοίγοντας πραγματικά τον εν λόγω τομέα στον ανταγωνισμό.

18.2. Στην κατάργηση των ειδικών και αποκλειστικών δικαιωμάτων και στην υιοθέτηση των μέτρων που απαιτούνται για τη διασφάλιση σε οποιαδήποτε επιχείρηση του δικαιώματος παροχής τέτοιου είδους υπηρεσιών ή τηλεπικοινωνιακών δικτύων.

18.3. Όσον αφορά τη χορήγηση αδειών στον τομέα της φωνητικής τηλεφωνίας και των δημόσιων τηλεπικοινωνιακών δικτύων, στην αποτροπή μέτρων τα οποία θα μπορούσαν να καθυστερήσουν την είσοδο νέων ανταγωνιστών στις αγορές φωνητικής τηλεφωνίας και δημόσιων τηλεπικοινωνιακών δικτύων, ενισχύοντας έτσι τη δεσπόζουσα θέση του εθνικού φορέα εκμετάλλευσης.

Για το σκοπό αυτό, εισάγεται η υποχρέωση σύμφωνα με την οποία τα κράτη μέλη οφείλουν να κοινοποιούν οποιεσδήποτε διατάξεις σχετικά με τη χορήγηση αδειών ή την υποβολή δηλώσεων στην Επιτροπή, προτού θεσπιστούν, προκειμένου να εκτιμήσει αυτή κατά πόσο συμβιβάζονται με τη συνθήκη και ιδιαίτερα κατά πόσο είναι ανάλογες οι επιβαλλόμενες υποχρεώσεις.

18.4. Στην εφαρμογή της αρχής της αναλογικότητας, σύμφωνα με την οποία ο αριθμός των αδειών μπορεί να περιοριστεί μόνο εφόσον είναι αναπόφευκτο για να εξασφαλιστεί η συμμόρφωση με τις ουσιώδεις απαιτήσεις όσον αφορά τη χρήση περιορισμένων πόρων, λόγω ύπαρξης υλικών περιορισμών που επιβάλλονται από την έλλειψη του αναγκαίου φάσματος συχνοτήτων.

18.5. Όσον αφορά την αριθμοδότηση, στη δημιουργία των προϋποθέσεων που απαιτούνται προκειμένου να παρασχεθεί η δυνατότητα στους νέους εγκεκριμένους φορείς παροχής υπηρεσιών φωνητικής τηλεφωνίας να ανταγωνιστούν αποτελεσματικά με τους υφιστάμενους οργανισμούς τηλεπικοινωνιών, χορηγώντας τους αρκετούς αριθμούς κλήσης για να διαθέσουν στους πελάτες τους.

18.6. Στους όρους διασύνδεσης που πρέπει να εξασφαλίσουν οι οργανισμοί τηλεπικοινωνιών στις άλλες επιχειρήσεις οι οποίες έλαβαν άδεια για την παροχή υπηρεσιών ή δικτύων, χωρίς διακρίσεις, με αναλογικότητα και διαφάνεια, καθώς και βάσει αντικειμενικών κριτηρίων.

Για το σκοπό αυτό, προκειμένου να καταστεί δυνατός ο έλεγχος της τήρησης των κανόνων ανταγωνισμού όσον αφορά τη διασύνδεση, θα πρέπει να προσδιορίζονται με σαφήνεια τα στοιχεία κόστους στα οποία βασίζεται η τιμολόγηση της διασύνδεσης.

18.7. Στην κατάργηση του συνόλου των αποκλειστικών δικαιωμάτων όσον αφορά την παροχή υπηρεσιών τηλεφωνικού καταλόγου.

18.8. Στον καθορισμό των εθνικών καθεστώτων που απαιτούνται για την κατανομή του καθαρού κόστους της καθολικής υπηρεσίας, διασφαλίζοντας ότι η μέθοδος κατανομής μεταξύ των ενδιαφερομένων βασίζεται σε αντικειμενικά και χωρίς διακρίσεις κριτήρια, καθώς και ότι είναι σύμφωνη με την αρχή της αναλογικότητας.

18.9. Στην παροχή, προς τους νέους εγκεκριμένους φορείς, των ίδιων δυνατοτήτων πρόσβασης σε δημόσιες και ιδιωτικές ιδιοκτησίες για την εγκατάσταση των δικτύων τους.

18.10. Στην ανάγκη να τηρούνται χωριστές λογιστικές καταστάσεις, προκειμένου να γίνεται διάκριση μεταξύ των δαπανών και των εσόδων που σχετίζονται με δραστηριότητες παροχής υπηρεσιών βάσει ειδικών και/ή αποκλειστικών δικαιωμάτων και υπό συνθήκες ανταγωνισμού.

18.11. Στην κατάργηση του συνόλου των αποκλειστικών δικαιωμάτων όσον αφορά την παροχή υποδομής δικτύου για άλλες υπηρεσίες, εκτός της φωνητικής τηλεφωνίας, από την 1η Ιανουαρίου 1996.

18.12. Στην απαίτηση να μην καθυστερήσει η υιοθέτηση νέων προδιαγραφών για την έγκριση τύπου του τερματικού εξοπλισμού και τη σύνδεσή του με τα νέα τηλεπικοινωνιακά δίκτυα, κατά τρόπο ώστε να μην αναβληθεί η πρόσβαση στην αγορά.

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ ΤΩΝ ΠΕΡΙΦΕΡΕΙΩΝ

19. Η ΕΤΠ επικροτεί την εν λόγω πρόταση της Επιτροπής για την τροποποίηση της οδηγίας 90/388/ΕΟΚ και υπενθυμίζει τις υποδείξεις που διατυπώθηκαν ανωτέρω, στα σημεία 15 και 16 του παρόντος εγγράφου.

ΣΥΜΠΕΡΑΣΜΑΤΑ

20. Η ΕΤΠ εκφράζει την ικανοποίησή της για τις δύο προτάσεις της Επιτροπής και επισημαίνει ότι πρέπει επειγόντως να συμπληρωθεί το μελλοντικό ρυθμιστικό πλαίσιο της Κοινότητας στον τομέα των τηλεπικοινωνιών με την προσθήκη και άλλων αναγκαίων μέτρων, προκειμένου να καταστεί δυνατή η εδραίωση νόμιμου, αποτελεσματικού και δυναμικού ανταγωνισμού εντός των προβλεπομένων προθεσμιών για την ελευθέρωση της αγοράς τηλεπικοινωνιών.

21. Η Επιτροπή των Περιφερειών προτείνει να προβλεφθεί στο κείμενο της οδηγίας ρύθμιση με στόχο την απαγόρευση των διακρίσεων μεταξύ των οργανισμών των δημοσίων δικτύων τηλεπικοινωνιών όσον αφορά τη χορήγηση δημόσιων δικαιωμάτων «διέλευσης» σχετικά με την «προσφορά» αυτών των δικτύων.

22. Η ΕΤΠ εύχεται την ταχεία οριστική έγκριση των προτάσεων της Επιτροπής και την αποδοχή τους από τα κράτη μέλη, χωρίς καθυστέρηση της πλήρους εφαρμογής τους και χωρίς παρέκκλιση από τις κοινοτικές υποδείξεις.

23. Για το σκοπό αυτό, καλεί την Επιτροπή να μεριμνήσει για την απόκτηση εκ μέρους των κρατών μελών όλων των πληροφοριών που απαιτούνται προκειμένου αυτά να συμφωνήσουν με την τήρηση των διατάξεων.

24. Η ΕΤΠ, παρότι συμμερίζεται το στόχο που αφορά την επίτευξη καθεστώτος πλήρους ελευθέρωσης των τηλεπικοινωνιών, δεν παραβλέπει τις σημαντικές επιπτώσεις που συνεπάγεται για το κοινωνικό σύνολο η υλοποίηση της κοινωνίας των πληροφοριών και καλεί την Επιτροπή να αναλάβει, εκ παραλλήλου με την αναγκαία ρυθμιστική δράση, και πρωτοβουλίες για μια σειρά νευραλγικών θεμάτων του Πράσινου Βιβλίου που αφορούν τα εξής:

- την εξέλιξη της απασχόλησης στον εν λόγω τομέα 7

- τις συνέπειες που θα προκύψουν για το κοινωνικό σύνολο από ένα καθεστώς πλήρους ελευθέρωσης των τηλεπικοινωνιακών υπηρεσιών 7

- την αλληλεπίδραση μεταξύ της πολιτικής στον τομέα των τηλεπικοινωνιών και των πολιτικών της Ευρωπαϊκής Ένωσης σε σχετικούς τομείς, με ιδιαίτερη αναφορά στις απαιτήσεις για την προστασία των προσωπικών στοιχείων και των καταναλωτών 7

- την επίδραση των νέων τεχνολογιών στη δημόσια υγεία.

Όπως ήδη υπογραμμίστηκε στη γνωμοδότηση για το Πράσινο Βιβλίο που υιοθετήθηκε από την Επιτροπή των Περιφερειών στις 28 Σεπτεμβρίου 1994, η Ευρωπαϊκή Επιτροπή καλείται να εμβαθύνει τις έρευνες, που είναι ανεπαρκείς έως τώρα, ιδιαίτερα για την έκθεση σε ηλεκτρομαγνητικές ακτινοβολίες και το ρόλο των αρχών τοπικής και περιφερειακής αυτοδιοίκησης όσον αφορά την παροχή αδειών για την εγκατάσταση κεραιών και για τις εγκαταστάσεις μετάδοσης.

Βρυξέλλες, 17 Ιανουαρίου 1996.

Ο Πρόεδρος της Επιτροπής των Περιφερειών

Jacques BLANC